KIRJALLINEN KYSYMYS E-0491/03

esittäjä(t): Konstantinos Hatzidakis (PPE-DE) komissiolle

(21. helmikuuta 2003)

Aihe: Valvontaviranomaisten suorittama tarkastus Kreikan Kurupitosin kaatopaikalla

EU:n valvontaviranomaiset suorittivat vastikään valvonnan Kreetalla sijaitsevalla Kurupitosin kaatopaikalla, jonka huonot toimintatavat ovat aikaisemmin johtaneet siihen, että yhteisön tuomioistuin on tuominnut Kreikan.

Voiko komissio ilmoittaa:

- mitä päätelmiä valvontaviranomaiset tekivät?

- onko Kreikka noudattanut yhteisön tuomioistuimen antamaa tuomiota, ja jos se ei ole, mihin toimiin komissio ryhtyy, jotta yhteisön säännösten moitteeton noudattaminen varmistetaan?

Margot Wallströmin komission puolesta antama vastaus

(31. maaliskuuta 2003)

Euroopan yhteisöjen tuomioistuimen 4. heinäkuuta 2000 antaman tuomion(1) (toinen, EY:n perustamissopimuksen 228 artiklan nojalla annettu tuomio) mukaan Kreikka ei ole toteuttanut tarvittavia toimenpiteitä sen varmistamiseksi, että Hanian alueen jätteistä huolehditaan jätteistä 15. heinäkuuta 1975 annetun neuvoston direktiivin 75/442/ETY(2) 4 artiklan mukaisesti vaarantamatta ihmisten terveyttä ja aiheuttamatta haittaa ympäristölle. Tuomiossa todetaan edelleen, että Kreikka ei ole direktiivin 75/442/ETY 6 artiklan mukaisesti laatinut aluetta koskevia jätteiden käsittelysuunnitelmia eikä myrkyllisistä ja vaarallisista jätteistä 20. maaliskuuta 1978 annetun neuvoston direktiivin 78/319/ETY(3) 12 artiklan mukaisia myrkyllisten ja vaarallisten jätteiden käsittelysuunnitelmia. Näin ollen Kreikka ei ole toteuttanut kaikkia asiassa C-45/91(4) annetun tuomion (ensimmäinen, EY:n perustamissopimuksen 226 artiklan nojalla annettu tuomio) täytäntöön panemiseksi tarvittavia toimenpiteitä eikä siten ole noudattanut EY:n perustamissopimuksen 171 artiklan mukaisia velvoitteitaan.

Tuomioistuin velvoitti Kreikan maksamaan komissiolle yhteisön omat varat -tilille uhkasakkona 20 000 euroa kultakin päivältä, jonka 7. huhtikuuta 1992 annetun tuomion noudattamisen edellyttämien toimenpiteiden toteuttaminen viivästyy, toisen tuomion antamisesta siihen asti, kun ensimmäisen tuomion vaatimukset on täytetty. Komissio toimitti Kreikan viranomaisille säännöllisesti kirjeitä, joissa Kreikkaa kehotettiin suorittamaan uhkasakkona 20 000 euroa päivässä ajanjaksolta 4. heinäkuuta 2000 vuoden 2001 helmikuun loppuun. Kreikka on maksanut komissiolle vaaditut summat eli yhteensä 5 400 000 euroa asetettuihin määräaikoihin mennessä.

Kreikan viranomaiset toimittivat heinäkuussa 2000, lokakuussa 2000 ja maaliskuussa 2001 komissiolle kirjeet, joissa komissiolle ilmoitettiin Hanian alueen kiinteän ja vaarallisen jätteen jätehuoltosuunnitelmien hyväksymisestä, Kouroupitosissa sijaitsevan laittoman kaatopaikan lopullisesta sulkemisesta, Messomourissa sijaitsevan uuden väliaikaisen laitoksen täysimääräisestä toiminnasta sekä Korakiaan sijoitettavan pysyvän kaatopaikan ja kompostointilaitoksen rakentamisaikataulusta.

Varmistaakseen tietojen teknisen ja sisällöllisen oikeellisuuden komissio valitsi kaksi riippumatonta asiantuntijaa. Tarkastettuaan alueen kesäkuussa 2001 asiantuntijat laativat raportin, jonka liitteenä on valokuvia. Edellä mainitun perusteella komissio totesi, että Kreikka on täyttänyt tuomioistuimen tuomion vaatimukset.

Komissiolle tehtiin huhtikuussa 2002 kantelu Messomourin laitoksen toiminnasta, Korakian laitosten rakentamisen viivästymisestä sekä Kouroupitosin kaatopaikan kunnostamisen laiminlyönnistä. Komissio on ottanut asian esille Kreikan viranomaisten kanssa. Kreikan viranomaisten virallisen vastauksen perusteella arvioidaan parhaillaan, onko Kreikka noudattanut yhteisön ympäristölainsäädäntöä.

Samaan aikaan komissio nimitti riippumattoman asiantuntijaryhmän, joka vieraili kyseisissä Hanian prefektuurin laitoksissa helmikuussa 2003. Asiantuntijoiden loppuraportti ei ole vielä saatavilla.

Komissio ei epäröi ryhtyä kaikkiin tarvittaviin toimiin varmistaakseen, että yhteisön ympäristölainsäädäntöä noudatetaan.

(1) Tuomio 4. heinäkuuta 2000 asiassa C-387/97 (Kok. 2000, s. 5047). On huomattava, että tuomiossa mainittu 171 artikla on nyt 228 artikla.

(2) EYVL L 194, 25.7.1975.

(3) EYVL L 84, 31.3.1978.

(4) Tuomio 7. huhtikuuta 1992 asiassa C-45/91 (Kok. 1992, s. 2509).